钦定古今图书集成/明伦汇编/氏族典/第055卷 > 《廖用贤尚友录》 > 徐邈
## 钦定古今图书集成/明伦汇编/氏族典/第055卷 > 《廖用贤尚友录》 > 徐邈

按《魏志徐邈传》：“邈字景山，燕国蓟人也。太祖平河朔，
召为丞相军谋掾，试守奉高令，入为东曹议令史。魏
国初建，为尚书郎。时科禁酒，而邈私饮沈醉，校事赵
达问以曹事，邈曰：‘中圣人’。达白之太祖，太祖怒。渡辽，
将军鲜于辅进曰：‘平日醉客，谓酒清者为圣人，浊者
为贤人。邈性修慎，偶醉言耳’。”竟坐得免刑。后领陇西
太守，转为南安。文帝践祚，历谯相、平阳安平太守，颍
川典农中郎将，所在著称，赐爵关内侯，迁抚军大将
军军师。明帝以凉州绝远，南接蜀寇，以邈为凉州刺
史，使持节，领护羌校尉，讨叛羌柯吾有功，封都亭侯，
加建威将军。正始元年，还为大司农，迁为司隶校尉，
公事去官。后为光禄大夫，数岁即拜司空。邈叹曰：“三
公论道之官，无其人则缺，岂可以老病沗之哉！”遂固
辞不受。嘉平元年，薨于家。用公礼葬，谥曰穆侯。子武
嗣。